钦定古今图书集成/明伦汇编/皇极典/第204卷 > 《梁国府僚劝进笺》前人
## 钦定古今图书集成/明伦汇编/皇极典/第204卷 > 《梁国府僚劝进笺》前人

伏承嘉命显至，伫策明公，逡巡盛礼，斯实谦尊之旨，
未穷远大之致。何者？嗣君弃常，自绝宗社，国命民生，
翦为仇雠，折栋崩榱，压焉自及。卿士怀脯斮之痛，黔
首惧比屋之诛。明公亮格天之功，拯水火之切。再躔
日月，重缀参辰，反龟玉于涂泥，济斯民于坑岸。使夫
匹妇童叟，羞言伊、吕；乡校里塾，耻谈五伯。而位卑乎
阿衡，地狭于曲阜，庆赏之道，尚其未洽。夫大宝公器，
非要非距，至公至平，当仁推让。明公宜祗奉天人，允
膺大礼。无使《后予》之歌，同彼胥怨；兼济之仁，翻为独
善。